DA-hoë in hof nadat hy glo op swaer skiet | Netwerk24
07 April 2021 10:58
'n DA-LP het vlugtig op aanklag van poging tot moord in 'n Oos-Kaapse hof verskyn.
Die polisie het Mlindi Nhanha (51), DA-lid van die Nasionale Raad van Provinsies, Maandag in hegtenis geneem en sy vuurwapen gekonfiskeer.
Mlindi Nhanha, DA-LP, het die week op aanklag van poging tot moord in die landdroshof in Alice verskyn. Foto: Son
Dit volg nadat hy glo gedurende die vroeë oggendure van Sondag 'n skoot op sy swaer, Mxolisi Daniel (40), by 'n huis in die Dyamala-nedersetting in Alice geskiet het.
Anelisa Ngcakani, streekwoordvoerder van die nasionale vervolgingsgesag (NVG), sê in 'n verklaring Nhanha het na bewering sy vrou, Vatiswa, tydens 'n stryery aangerand, waarna Daniel hom by die huis weggejaag het. Verder word beweer Nhanha het sy vuurwapen in sy motor gaan haal en 'n skoot op Daniel afgevuur, maar hom misgeskiet.
Nhanha is hierna weg by die huis en Daniel het 'n saak by die plaaslike polisiekantoor aanhangig gemaak.
Nhanha het Dinsdag vlugtig in die landdroshof in Alice verskyn, waar hy op borgtog van R500 vrygelaat is.
Volgens Ngcakani het Daniel intussen 'n verklaring ingedien waarmee hy die saak terugtrek, maar die NVG sal die dossier ondersoek en besluit of hulle verder gaan vervolg.